Fårup Sommerland er for andet år i træk kåret til Europas bedste forlystelsespark. Rutsjebanen Fønix er også blevet hædret.

Fårup Sommerland blev sidste år kåret til den bedste forlystelsespark i Europa ved prisuddelingen Park World Excellence Awards, og ved dette års awardshow har den nordjyske forlystelsespark genvundet prisen. Udover at vinde hovedprisen som Europas bedste forlystelsespark blev Fårup Sommerlands nye rutsjebane Fønix også hædret. Rutsjebanen er af Park World Excellence Awards kåret til den bedste i Europa. Det skriver Fårup Sommerland i en pressemeddelelse. - Vi er utroligt glade for og stolte over at modtage priserne, som er en kæmpe cadeau til alle medarbejdere i Fårup Sommerland for det arbejde, vi udfører hver eneste dag. Vi har investeret massivt i parken de senere år for at udvikle den oplevelse, vi tilbyder vores gæster, siger Niels Jørgen Jensen, som er administrerende direktør i Fårup Sommerland. - Derfor er det helt fantastisk, at vores indsatser bliver bemærket internationalt, og at vi nu modtager denne overvældende hæder, siger han. - Forrygende år Det er kun få dage siden, Fårup Sommerland satte ny besøgsrekord. Sommerlandets tidligere besøgsrekord fra 2013 lød på 656.904 gæster, men det antal er altså passeret i år. - Vi har haft et forrygende år, som rangerer sig som et af de bedste i Fårup Sommerlands historie. For kort tid siden satte vi ny årlig besøgsrekord og kun få dage herefter, kan vi nu bryste os af titlen som Europas bedste forlystelsespark samt at have Europas bedste rutsjebane, siger Niels Jørgen Jensen. Park World Excellence Awards er en førende ordning for anerkendelse af en række af de bedste attraktioner på tværs af Europa, Mellemøsten og Afrika. Fårup Sommerlands sidste åbningsdag i 2022-sæsonen er søndag 23. oktober i forbindelse med afslutningen på efterårsferien.